KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI Governanza aħjar tas-Suq Uniku permezz ta' kooperazzjoni amministrattiva ikbar: Strateġija għall-espansjoni u l-iżvilupp tas-Sistema ta' Informazzjoni tas-Suq Intern ("IMI") Test b’rilevanza għaż-ŻEE /* KUMM/2011/0075 finali */





[pic] | IL-KUMMISSJONI EWROPEA | Brussel 21.2.2011 KUMM(2011) 75 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI Governanza aħjar tas-Suq Uniku permezz ta' kooperazzjoni amministrattiva ikbar:Strateġija għall-espansjoni u l-iżvilupptas-Sistema ta' Informazzjoni tas-Suq Intern ("IMI")Test b’rilevanza għaż-ŻEE SEG(2011) 206 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI Governanza aħjar tas-Suq Uniku permezz ta' kooperazzjoni amministrattiva ikbar: Strateġija għall-espansjoni u l-iżvilupp tas-Sistema ta' Informazzjoni tas-Suq Intern ("IMI")Test b’rilevanza għaż-ŻEE. WERREJ 1. Introduzzjoni 3 1.1. L-Att dwar is-Suq Uniku 3 1.2. It-Tisħiħ tal-kooperazzjoni amministrattiva fis-Suq Uniku 3 1.3. L-isfruttar tal-potenzjal sħiħ tal-IMI 4 2. Strateġija għal iktar espansjoni 5 2.1. Il-prinċipji bażiċi tal-IMI 6 2.2. Kriterji għall-espansjoni 7 2.3. Funzjonijiet potenzjali ġodda 8 2.4. Oqsma ta' politika ġodda potenzjali 9 2.5. Sinerġiji mal-għodod/mas-sistemi eżistenti tal-IT 9 2.6. L-użu ta' funzjonijiet eżistenti għal skopijiet ġodda 10 3. L-espansjoni tas-sistema: l-isfidi 10 3.1. Garanzija ta' protezzjoni ta' dejta personali 10 3.2. L-iffaċilitar tal-espansjoni flessibbli 11 3.3. L-iżgurar tar-riżorsi adegwati 11 3.4. Is-sempliċità 13 3.5. L-involviment tal-partijiet interessati kollha 14 3.6. L-iżgurar ta' livell għoli ta' prestazzjoni tas-sistema u sigurtà 15 4. Konklużjonijiet / Il-passi li jmiss 15 4.1. Il-kontroll tal-kooperazzjoni amministrattiva 15 4.2. Proposta għal strument leġiżlattiv għall-IMI 15 4.3. Ambitu u skeda ta' żmien għall-espansjoni pjanata 15 4.4. Iktar żviluppi tal-IT 15 INTRODUZZJONI L-Att dwar is-Suq Uniku Iċ-ċittadini u n-negozji Ewropej kuljum jibbenefikaw mill-opportunitajiet li joffrilhom is-Suq Uniku. Sabiex jiżguraw li s-suq jaħdem mingħajr intoppi, jeħtieġ li l-amministrazzjonijiet tal-Istati Membri jaħdmu flimkien mill-qrib billi jipprovdu assistenza reċiproka u jiskambjaw l-informazzjoni. Il-benefiċċji tas-suq uniku ma jseħħux jekk il-liġi tal-UE ma tkunx applikata b'mod korrett u d-drittijiet li toħloq ma jkunux rispettati. Il-kooperazzjoni amministrattiva bejn l-Istati Membri hija essenzjali biex jinħoloq Suq Uniku li huwa verament mingħajr fruntieri. Fil-Komunikazzjoni tagħha "Lejn Att dwar is-Suq Uniku", li ġiet adottata fis-27 ta' Ottubru 2010[1], f'waħda mill-50 proposta mniżżla, il-Kummissjoni ħabbret l-ambizzjoni tagħha li tikseb netwerk elettroniku "wiċċ imb'wiċċ" għall-amministrazzjonijiet Ewropej billi tiġi stabbilita strateġija għat-tkabbir tas-sistema ta' Informazzjoni tas-Suq Intern ("IMI") L-iżvilupp tal-IMI huwa wieħed mill-modi fundamentali biex tiġi promossa governanza aħjar tas-Suq Uniku minħabba li l-IMI tiffaċilita l-kooperazzjoni transkonfinali effiċjenti u ta' kuljum bejn l-awtoritajiet pubbliċi nazzjonali fil-livelli kollha tal-gvern. It-Tisħiħ tal-kooperazzjoni amministrattiva fis-Suq Uniku It-tkabbir tal-UE li seħħ fl-2004 introduċa għaxar Stati Membri ġodda, disa' lingwi uffiċjali ġodda u żieda esponenzjali fl-għadd ta' relazzjonijiet bilaterali li jridu jiġu ġestiti. Kien evidenti li l-kooperazzjoni amministrattiva tista' taħdem biss jekk tkun appoġġata minn sistema ta' informazzjoni multilingwi moderna[2]. Il-Kummissjoni Ewropea, bi sħubija mal-Istati Membri, żviluppat is-sistema ta' Informazzjoni tas-Suq Intern biex tappoġġa l-amministrazzjonijiet fit-twettiq tal-obbligi reċiproċi tagħhom ta' assistenza. L-IMI tvarat fi Frar 2008 biex tappoġġa d-Direttiva riveduta dwar ir-Rikonoxximent ta’ Kwalifiki Professjonali (2005/36/KE) u minn Diċembru 2009, l-Istati Membri huma legalment obbligati jużaw l-IMI biex iwettqu l-obbligi tal-iskambju tal-informazzjoni tad-Direttiva dwar is-Servizzi (2006/123/KE) u d-Deċiżjoni tal-Kummissjoni 2009/739/KE tat-2 ta' Ottubru 2009 li tistipula l-arranġamenti prattiċi għall-iskambju ta' informazzjoni bejn l-Istati Membri permezz ta' mezzi elettroniċi skont il-Kapitolu VI tad-Direttiva dwar is-Servizzi. Bħalissa, l-IMI għandha iktar minn 5 700 awtorità kompetenti rreġistrata u 11 000 utent irreġistrat. L-IMI hija applikazzjoni elettronika onlajn sikura, li tista' tintuża mill-ġdid, multilingwi, żviluppata mill-Kummissjoni bi sħubija mal-Istati Membri. L-IMI tippermetti lill-awtoritajiet nazzjonali, reġjonali u lokali minn 30 Stat Membru taż-ŻEE li jikkomunikaw malajr u faċilment mal-kontrapartijiet tagħhom minn naħa għal oħra tal-fruntieri L-IMI tgħin lill-utenti tagħha (i) isibu l-awtorità t-tajba biex jikkuntattjawha f'pajjiż ieħor, (ii) jikkomunikaw magħhom billi jużaw settijiet ta' mistoqsijiet u tweġibiet standard tradotti minn qabel u (iii) jsegwu l-progress tat-talba tal-informazzjoni permezz ta' mekkaniżmu ta' insegwiment. L-IMI hija mfassla bħala sistema flessibbli li tista' faċilment tiġi rranġata biex tappoġġa oqsma differenti tal-leġiżlazzjoni tas-Suq Uniku li fihom dispożizzjonijiet amministrattivi ta' kooperazzjoni (għal iktar informazzjoni ara t-Taqsima I tad-dokument ta’ ħidma tal-persunal tal-Kummissjoni mehmuż). L-idea tal-IMI hija li tieħu post l-għadd għoli ħafna ta' relazzjonijiet bilaterali li jorbtu lill-Istati Membri tal-UE ma' sistema unika ta' interazzjoni, in-netwerk tal-IMI. Wieħed mill-vantaġġi ewlenin tal-IMI huwa li jingħelbu b'suċċess l-ostakoli ewlenin għall-kooperazzjoni, bħall-inċertezza dwar lil min wieħed għandu jikkuntattja, l-ostakoli tal-lingwa, kulturi differenti ta' ħidma u dawk amministrattivi u n-nuqqas ta' proċeduri stabbiliti għall-kooperazzjoni. Minħabba l-involviment tal-Istati Membri fit-tfassil tas-sistema, l-IMI toffri metodi ta' ħidma uniformi maqbula minn kull pajjiż tal-UE. L-IMI hija flessibbli wkoll rigward l-istruttura organizzattiva tagħha f'kull Stat Membru. L-istruttura deċentralizzata tan-netwerk tal-IMI titlob lil kull pajjiż parteċipant jinnomina koordinatur nazzjonali tal-IMI (NIMIC) biex imexxi l-koordinazzjoni kumplessiva tal-proġett tal-IMI. L-Istati Membri huma liberi li jaħtru iktar koordinaturi fil-livell reġjonali jew għal oqsma leġiżlattivi individwali fi ħdan l-IMI. L-isfruttar tal-potenzjal sħiħ tal-IMI Hemm potenzjal konsiderevoli li jista' jiġi sfruttat fiż-żewġ oqsma koperti mill-IMI (is-Servizzi u l-Kwalifiki Professjonali). Iktar informazzjoni dwar l-isforz kontinwu li qed isir f'dan il-qasam ta' attività jinsab fir-Rapport Annwali tal-IMI[3]. Din il-Komunikazzjoni tiffoka fuq kif l-IMI tista' tgħin biex tittrasforma l-kooperazzjoni amministrattiva transkonfinali fis-suq intern b'mod deċisiv u ġġibha f'konformità mar-rekwiżiti tas-seklu 21 u l-aspettazzjonijiet taċ-ċittadini u n-negozji tal-UE. Partikolarment, dan il-potenzjal għandu l-possibbiltà li (1) jżid oqsma ta' politika ġodda fl-IMI, (2) jiżviluppa funzjonijiet ġodda, (3) jgħaqqad l-IMI ma' sistemi oħra tal-IT u (4) juża funzjonijiet eżistenti tal-IMI għal finijiet ġodda. B'dan il-mod, l-IMI tista' ssir għodda flessibbli għas-servizz tal-kooperazzjoni amministrattiva, billi tikkontribwixxi għall-governanza mtejba tas-Suq Intern. Meta, f'qasam leġiżlattiv partikolari, ma tkun teżisti l-ebda informazzjoni biex tappoġġa l-kooperazzjoni amministrattiva, l-użu mill-ġdid tal-IMI minflok l-iżvilupp ta' sistema ġdida mibnija apposta għandu għadd ta' vantaġġi: (a) Iktar kosteffiċenti Prijorità ewlenija hija ż-żieda fl-effiċjenza fit-twassil tas-servizzi pubbliċi hekk kif tiżdied il-pressjoni biex titnaqqas in-nefqa pubblika u d-defiċit fiskali. It-tfassil ta' sistema li tista' tintuża mill-ġdid b'mod ċar jiswa inqas mill-iżvilupp mill-bidu ta' għodda elettronika ta' skambju ta' informazzjoni (għal iktar informazzjoni, ara t-taqsima II tad-dokument ta’ ħidma tal-persunal tal-Kummissjoni mehmuż). Netwerk uniku jwassal ukoll ekonomiji ta' skala permezz ta' manutenzjoni maqsuma, appoġġ lill-utent, taħriġ u promozzjoni. (b) Iktar faċli għall-użu L-użu mill-ġdid tal-IMI jiġġenera wkoll ħafna vantaġġi lill-awtoritajiet kompetenti. L-awtorijiet li għandhom il-kompetenza f'diversi oqsma ta' politika relatati mas-suq intern mhumiex preżentati bi proliferazzjoni tas-sistemi ta' informazzjoni. Ikollhom jitgħallmu jużaw għodda ġdida waħda biss, jeħtieġu li jżommu d-dettalji tal-kuntatti tagħhom aġġornati f'post wieħed biss, u jistgħu jsegwu u jimmonitorjaw l-iskambji tal-informazzjoni kollha tagħhom mal-awtoritajiet barra minn pajjiżhom permezz ta' portal uniku. Iktar kemm il-ħidma tagħhom ta' kuljum tkun tista' ssir permezz tal-IMI, iktar din issir ta' użu għalihom, minħabba li użu mhux frekwenti jfisser usernames u passwords minsija u inċertezza dwar kif għandha tintuża eżattament. (c) Soluzzjonijiet iktar veloċi u iktar prevedibbli L-iżvilupp ta' sistema ta' informazzjoni apposta bi tweġiba għall-ħtieġa tal-kooperazzjoni amministrattiva ġeneralment ikun proċess twil u mhux prevedibbli. Id-dewmien u l-ostakoli mhux mistennija huma komuni mhux ħażin fl-iżvilupp tal-IT. L-użu mill-ġdid ta' sistema eżistenti jipprovdi soluzzjoni iktar mgħaġġla b'iktar prevedibbiltà hekk kif din hija msejsa fuq teknoloġija ppruvata u ttestjata. (d) Bażi iktar sikura L-IMI toffri ambjent onlajn li s-sigurtà u s-salvagwardji tal-protezzjoni tad-dejta tiegħu, inkluż il-limitazzjoni tal-finijiet u l-kontrolli tal-aċċess, diġà urew fil-prattika li huma ta' min joqgħod fuqhom. L-esperjenza prattika ta' valur inġabret ukoll fl-organizzazzjoni tal-introduzzjoni tal-moduli għall-utent finali, inkluż l-istruttura organizzattiva, ir-reġistrazzjoni, it-taħriġ u l-appoġġ lill-utent, kemm mill-Kummissjoni kif ukoll mill-Istati Membri tagħha. (e) Limitu baxx għall-proġetti pilota Vantaġġ finali u importanti ta' sistema li hija lesta diġà huwa li din is-sistema tipprovdi l-possibbiltà li tittestja l-fattibbiltà operattiva ta' soluzzjoni proposta mingħajr l-ħtieġa li tinvesti l-ħin u r-riżorsi fi prototip li aktar tard jista' jintrema. Anke f'oqsma fejn il-partijiet interessati jaqblu dwar il-ħtieġa tal-għodda tal-IT, il-limitu għall-varar ta' pilota ta' "prova ta' kunċett" huwa relattivament baxx. Pilota jista' jiġi stabbilit mingħajr kostijiet tal-iżvilupp tal-IT, billi tintuża mill-ġdid il-funzjonalità eżistenti fi ħdan is-sistema. STRATEġIJA GħAL IKTAR ESPANSJONI Filwaqt li l-benefiċċji mill-espansjoni tal-IMI għal iktar oqsma ta' politika huma evidenti, huwa essenzjali li kwalunkwe tkabbir ieħor għandu jseħħ b'mod ikkontrollat u sostenibbli. Għalhekk, wasal iż-żmien li jiġu analizzati l-għanijiet strateġiċi tal-IMI u li jiġu eżaminati l-azzjonijiet meħtieġa biex jinkisbu dawn l-għanijiet. Il-prinċipji bażiċi tal-IMI Il-prinċipji ewlenin tal-IMI li ġejjin għandhom jiġu kkunsidrati qabel ma s-sistema tiġi żviluppata iktar. (a) L-użu mill-ġdid L-għan tal-IMI huwa li tgħin lill-Istati Membri jilħqu l-obbligi reċiproċi tagħhom ta' assistenza b'mod effiċjenti u effettiv b'kost tar-riżorsi minimu u mingħajr ma tinbena sistema ta' informazzjoni separata li tappoġġa kull strument legali individwali. Meta l-istess awtoritajiet ikunu responsabbli għal diversi oqsma tal-leġiżlazzjoni tas-suq intern, dawn ma għandhomx jiġu ppreżentati bi proliferazzjoni ta' sistemi tal-IT b'kooperazzjoni amministrattiva differenti. (b) Flessibbiltà organizzattiva L-IMI hija mfassla b'mod li jkun faċli għaliha li tadatta għal organizzazzjoni eżistenti. Hija tipprovdi l-flessibbiltà meħtieġa biex tadatta għad-diversi strutturi u kulturi amministrattivi fl-Ewropa. M'hemmx bżonn li l-utenti jkollhom għarfien minn qabel tal-ġerarkija amministrattiva fi Stati Membri oħra sabiex jagħmlu skambju tal-informazzjoni. (c) Proċeduri sempliċi li kien hemm qbil dwarhom L-IMI tnaqqas l-ostakoli amministrattivi u tagħmilha possibbli li timplimenta politiki li inkella jkunu fgati bil-kumplessità ta' proċeduri amministrattivi nazzjonali differenti. Dan jinkiseb billi jiġu maqbula flussi tax-xogħol standard sempliċi għall-kooperazzjoni. (d) Il-multilingwiżmu Il-multilingwiżmu huwa element essenzjali għas-servizz tal-IMI li huwa pprovdut fi 22 lingwa uffiċjali. Barra mis-settijiet ta' mistoqsijiet/tweġibiet tradotti minn qabel, li nħarġu mid-dispożizzjonijiet leġiżlattivi, l-utenti jistgħu jipprovdu informazzjoni testwali, kummenti u dokumenti mehmuża addizzjonali mingħajr ħlas. Biex l-utenti jiġu megħjuna jifhmu din l-informazzjoni, l-IMI tipprovdi ħolqa onlajn għall-applikazzjoni tat-traduzzjoni awtomatika tal-Kummissjoni, l-ECMT[4]. Is-sostituzzjoni tal-ECMT, li qed tiġi żviluppata bħalissa, se tkabbar il-pari tal-lingwi li huma disponibbli llum. L-IMI hija involuta fl-iżvilupp tagħha mill-passi bikrin bħala servizz ta' test tal-utent għat-testijiet. (e) Faċilità tal-użu L-IMI hija mfassla biex tkun faċli għall-użu, intuwittiva u li xorta tibqa' faċli biex tużaha anke b'taħriġ minimu (fuq il-passi tal-approċċ tar-riservazzjoni ta’ vjaġġ bl-ajruplan jew sistemi ta' xiri onlajn). L-iżvilupp ta' bħalissa tal-IT jimmira li jtejjeb l-faċilità tal-użu msejsa fuq ir-rispons tal-utent. (f) Il-protezzjoni tad-dejta L-IMI ssegwi l-approċċ ta' "privatezza permezz tad-disinn", fejn il-privatezza u l-konformità mal-protezzjoni tad-dejta huma mfassla fis-sistema sa mill-bidu minflok ma jiddaħħlu iktar 'il quddiem bħala ħsieb li wieħed ikun ġieh wara. B'riżultat ta' dan, l-IMI tiggarantixxi livell għoli ta' protezzjoni tad-dejta teknika u proċedurali. (g) L-ebda kostijiet tal-IT għall-utenti Biex wieħed jaħdem bl-IMI jeħtieġ li jkollu biss kompjuter bl-aċċess għall-internet. Mhemmx bżonn li jiġi installat softwer jew ħardwer speċifiku. Kriterji għall-espansjoni Ir-riżultat tad-dibattitu pubbliku kontinwu rigward l-Att dwar is-Suq Uniku flimkien mal-għanijiet tal-istrateġija Ewropa 2020, u l-konklużjoni tas-simestru Ewropew msejjes fuq Stħarriġ Annwali dwar it-Tkabbir[5], se jgħinu biex jiġu ddeterminati l-oqsma ta' prijorità għall-espansjoni. Mill-att tekniku, mhux se jkun hemm limitu għall-għadd ta' oqsma ġodda, funzjonijiet ġodda li jistgħu jiġu żviluppati u ħolqiet miżjuda mal-għodod eżistenti tal-IT li jistgħu jiżdiedu mal-IMI. Madankollu, se jkun hemm limitazzjonijiet organizzattivi għall-espansjoni. Għandu jiġi ppjanat iktar żvilupp u l-koerenza kunċettwali tas-sistema jeħtieġ li tiġi ppreservata. Għalhekk, il-kriterji li ġejjin jistgħu jservu biex l-oqsma tal-espansjoni jingħażlu u jingħataw prijorità: (1) Il-grupp il-ġdid tal-utenti għandu preferibbilment ikun marbut ma' jew ikollu, parzjalment, partijiet komuni ma' gruppi eżistenti tal-utenti sabiex l-espansjoni tikkontribwixxi biex toffri għodda bi skop multiplu għal parti mill-komunità tal-utenti; (2) Għandha tingħata prijorità lill-oqsma miżjuda li jistgħu jużaw funzjonijiet eżistenti u li ma jeħtiġux iktar żvilupp addizzjonali tal-IT; (3) Jekk se jiżdied qasam legali ġdid jew se jiġu appoġġati ħidmiet ġodda fi ħdan oqsma eżistenti li jeħtieġu l-iżvilupp ta' funzjonijiet ġodda, dan għandu jsir b'mod ġeneriku sabiex il-modulu l-ġdid jkun jista' faċilment jiġi adattat għal gruppi ta' utenti oħrajn (l-ebda żviluppi bi skop uniku); (4) Il-kostijiet ta' kwalunkwe żvilupp ieħor meħtieġ għandhom jiġu ġġustifikati mill-valur miżjud mistenni tal-użu tal-IMI għall-grupp il-ġdid jew l-eżistenti tal-utenti jew għall-implimentazzjoni tal-liġi tal-UE u l-benefiċċji għaċ-ċittadini u n-negozji; (5) Oqsma u funzjonijiet ġodda jew ħolqiet għal għodod oħrajn ma għandhomx iżidu l-kumplessità tas-sistema għall-utenti tagħha. Jekk ikun hemm domanda għall-użu tal-IMI għal oqsma u skopijiet ta' politika li mhumiex kompatibbli ma' dawn il-kriterji u meta ma jkunu mistennija l-ebda sinerġiji ma' komunitajiet tal-utenti eżistenti, għandha tiġi eżaminata l-għażla li softwer isir disponibbli biex jiġi żviluppat separatament mill-IMI. Funzjonijiet potenzjali ġodda L-IMI tipprovdi firxa ta' funzjonijiet differenti għall-utenti tagħha, li huma: (1) fluss tax-xogħol ras imb'ras għal komunikazzjoni sikura bejn żewġ awtoritajiet kompetenti fuq każijiet individwali li jistgħu jinkludu dejta personali; (2) mekkaniżmu pront li jippermetti lill-awtoritajiet kompetenti li jwissu lil Stati Membri oħra dwar riskji serji kkawżati minn operatur ekonomiku għall-funzjonament tajjeb u sikur tas-Suq Uniku. (3) modulu ta' ġestjoni tal-awtorità li jippermetti lill-Istati Membri jirreġistraw awtoritajiet kompetenti bħala utenti tal-IMI, jistabbilixxulhom rwoli b'mod kompatibbli mal-istrutturi amministrattivi nazzjonali tagħhom u jaġġornaw id-dejta tal-awtorità; (4) direttorju multilingwi ta' tfittixija ta' reġistri nazzjonali b'informazzjoni miżmuma mill-Istati Membri dwar il-kontenut, il-kundizzjonijiet ta' aċċess u d-dettalji tal-kuntatti u jipprovdu ħolqiet diretti għal dawk disponibbli onlajn (sa minn Frar 2011). Iktar eżaminazzjoni ta' firxa wiesgħa ta' oqsma legali oħrajn bil-ħtiġijiet tal-kooperazzjoni amministrattiva wriet li sabiex jiġi offrut pakkett komprensiv ta' servizzi fi ħdan l-IMI, se jkun hemm il-ħtieġa ta': (1) Fluss tax-xogħol ġeneriku biex jappoġġa l-proċeduri ta' notifika (eżempju jinkludi Servizzi, infurzar tad-Dritt ta' proprjetà intellettwali (IPR); Kummerċ elettroniku, UCITS[6]; (2) Bażi tad-dejta ta' tfittxija ta' informazzjoni skambjata li ma tinkludix dejta kunfidenzjali jew personali; (3) Mezz tekniku[7] li, fejn meħtieġ, jista' jintuża min-netwerks eżistenti għall-kooperazzjoni amministrattiva bejn l-Istati Membri biex jippermetti liċ-ċittadini, l-intrapriżi u l-organizzazzjonijiet jaħdmu mal-awtoritajiet sabiex jipprovdu l-informazzjoni u jiksbu d-dejta; (4) Sistema ta' sindakazzjoni tal-kontenut li tippermetti użu multiplu ta' parti mid-dejta, bħad-dettalji tal-kuntatti tal-awtoritajiet kompetenti, minn sistemi u siti tal-internet oħrajn (pereżempju, l-Ewropa Tiegħek (Your Europe)). Għal iktar informazzjoni, jekk jogħġbok irreferi għat-Taqsima III tad-dokument ta’ ħidma tal-persunal tal-Kummissjoni mehmuż ma' din il-Komunikazzjoni. Oqsma ta' politika ġodda potenzjali Is-servizzi tal-Kummissjoni reċentement eżaminaw għadd ta' oqsma ta' politika fejn l-IMI tidher li hija soluzzjoni vijabbli għat-titjib tal-implimentazzjoni tal-leġiżlazzjoni tas-suq intern. L-Istati Membri proponew ukoll lista ta' oqsma ta' politika li jemmnu li jistgħu jibbenifikaw mill-użu tal-IMI bħala għodda ta' skambju tal-informazzjoni (ara t-Taqsima IV tad-dokument ta’ ħidma tal-persunal tal-Kummissjoni mehmuż). Din il-lista hija indikattiva u provviżorja, hekk kif hemm il-ħtieġa ta' iktar eżaminazzjoni biex jiġi determinat jekk l-IMI tistax tgħin fit-titjib tal-kooperazzjoni transkonfinali f'dawn l-oqsma u b'liema mod dan jista' jsir. Sinerġiji mal-għodod/mas-sistemi eżistenti tal-IT Xi ħaġa oħra li għad trid titqies hija l-potenzjal tal-IMI li jikkumplimenta l-funzjonalità offruta mis-sistemi eżistenti tal-IT u viċe versa. L-ewwel pass utli għandu jkun li wieħed jaħdem biex tinkiseb sistema ta' awtentikazzjoni komuni għal firxa wiesgħa ta' għodod li qed jintużaw bħalissa mill-amministrazzjonijiet pubbliċi madwar l-UE. Din tiffaċilita ħafna ħajjet l-utenti għax huma jkunu jistgħu jaċċessaw sistemi differenti tal-Kummissjoni bl-istess username u password. Is-Sistema ta' Awtentikazzjoni tal-Kummissjoni Ewropea (European Commission Authentication System, l-ECAS)) hija eżempju ta' tali għodda u diġà qed tintuża minn għadd li dejjem qed jikber ta' servizzi tal-IT, inklużi l-portal Ewropew tal-Ġustizzja Elettronika u s-CIRCABC[8] Fuq livell differenti, is-sinerġiji jistgħu jinkisbu billi ssir rabta mas-sistemi eżistenti li jintużaw mill-istess gruppi tal-utenti, pereżempju l-Bażi tad-Dejta tal-Professjonijiet Regolati (Regulated Professions Database) li fiha l-Istati Membri jinkludu listi ta' professjonijiet li huma rregolati fil-livell nazzjonali u d-dettalji tal-kuntatti tal-awtoritajiet kompetenti. Dan iwassal għal ħolqien ta' partijiet li huma parzjalment komuni mal-IMI u duplikazzjoni tax-xogħol, li għalihom għandha tinstab soluzzjoni. Eżempju ta' qasam fejn għandhom jiġu kkunsidrati soluzzjonijiet kumplimetari huwa l-liġi tal-kumpaniji, fejn il-metodi għall-kooperazzjoni mtejba bejn ir-reġistri tan-negozji fl-Ewropa għandhom jiġu żviluppati, imsejsa fuq il-ħidma eżistenti li diġà saret fil-kuntest tal-proġetti tar-Reġistru Ewropew tan-Negozju u tal-BRITE[9]. Bl-istess mod, jidher li hemm ambitu għal ħolqa bejn l-IMI u l-bażi tad-dejta e-Certis[10], li tinkludi mudelli ta' ċertifikati nazzjonali li jintużaw mill-akkwist pubbliku transkonfinali. Il-possibbbiltà li l-IMI tikkumplimenta l-proġett tat-Trusted Exchange Platform (l-inizjattiva eTrustExchange mill-programm ta' ħidma ISA) hija qasam ieħor li għandu jiġi investigat. L-IMI bħalissa tappoġġa l-iskambju tad-dejta u tal-informazzjoni bejn l-utenti finali. Barra minn dawn il-karatteristiċi, l-eTrustExchange jista' jipprovdi lill-Istati Membri l-possibbiltà li jiskambjaw l-informazzjoni b'mod sikur bejn is-sistemi eżistenti u l-IMI. L-użu ta' funzjonijiet eżistenti għal skopijiet ġodda L-esperjenza li tagħha huma xhieda l-awtoritajiet pubbliċi f'kull livell tista' tkun sors importanti ta' rispons li jżid il-faċilità li biha tiġi implimentata l-liġi tal-UE. Il-lista ta' bħalissa ta' iktar minn 5 700 awtorità kompetenti fl-IMI u l-indirizzi tal-posta elettronika tagħhom, flimkien ma' dak li jvara l-istħarriġ onlajn tal-IPM[11] jistgħu jintużaw bħala għodda biex jinkiseb is-sehem fil-valutazzjoni tal-impatt u wkoll fl-evalwazzjoni tal-politika, bi ftehim u kooperazzjoni mill-qrib mal-Istati Membri. L-utenti tal-IMI esprimew interess biex jagħmlu skambju ġenerali tal-informazzjoni li mhux se jkun imsejjes fuq strument leġiżlattiv partikolari, imma li jkun fih mistoqsijiet ta' natura ġenerali u orizzontali; pereżempju rigward proċeduri amministrattivi fi Stat Membru ieħor. Il-kapaċitajiet tal-iskambju tal-informazzjoni tal-IMI ġew żviluppati għall-komunikazzjoni transkonfinali imma jintużaw ukoll għall-komunikazzjoni bejn l-awtoritajiet pubbliċi nazzjonali bħala parti minn skambju transkonfinali usa'. M'hemm l-ebda ostakoli tekniċi biex tintuża l-IMI għall-komunikazzjoni bejn l-awtoritajiet nazzjonali hekk kif xi Stati Membri esprimew interess li jużaw l-IMI għal dan l-iskop fuq skala usa'. L-użu purament nazzjonali tal-IMI għandu jkun indirizzat bħala strument legali minħabba li r-rwoli u r-responsabiltajiet differenti tal-Kummissjoni u tal-Istati Membri jeħtieġu li jkunu ċari u trasparenti. L-ESPANSJONI TAS-SISTEMA: L-ISFIDI Garanzija ta' protezzjoni ta' dejta personali L-IMI hija l-ewwel proġett tal-UE li jimmira li joħloq qafas ġenerali li jista' jerġa jintuża mill-ġdid għall-iskambju tal-informazzjoni bejn l-amministrazzjonijiet nazzjonali permezz ta' sistema tal-IT. Ħafna mill-informazzjoni skambjata bħalissa tinkludi dejta personali. L-IMI ssegwi l-approċċ ta' "privatezza permezz tad-disinn", fejn il-privatezza u l-konformità mal-protezzjoni tad-dejta jiġu mfassla fis-sistema sa mill-bidu, inkluż applikazzjoni stretta tal-prinċipju tal-limitazzjoni tal-iskop u kontrolli xierqa tal-aċċess. Il-kunsiderazzjonijiet tal-protezzjoni tad-dejta wkoll huma parti mill-użu ta' kuljum tas-sistema u huma mdaħħla fil-materjal tat-taħriġ. Bħala riżultat, l-IMI tiggarantixxi livell għoli ta' protezzjoni tad-dejta teknika u proċedurali u l-utenti tal-IMI jkunu mgħarrfa sew bil-prinċipji ġenerali tal-protezzjoni tad-dejta. Is-sit tal-internet tal-IMI għandu taqsima ddedikata lill-Protezzjoni tad-Dejta fejn l-informazzjoni rilevanti kollha hija disponibbli għall-qarrejja. Minbarra miżuri prattiċi tal-protezzjoni tad-dejta, hemm tħassib li jibqa' dwar il-bażi legali għall-operazzjoni tal-IMI, kif ġie espress mill-Kontrollur Ewropew għall-Protezzjoni tad-Dejta (KEPD). Fi ħdan l-approċċ ta' bħalissa, l-iskop u l-ambitu tal-informazzjoni li tiġi skambjata bejn l-awtoritajiet huma stabbiliti fid-Direttivi tal-Kwalifiki Professjonali u d-Direttiva dwar is-Servizzi u r-regoli speċifiċi li jiżguraw konformità sħiħa mal-liġi dwar il-protezzjoni tad-dejta tal-UE huma mdaħħla f'żewġ deċiżjonijiet tal-Kummissjoni u wkoll f'rakkomandazzjoni[12]. Biex jiġi evitat kwalunkwe ostakolu fl-espansjoni tal-IMI, liema ostakolu jkun ikkaġunat mill-ħsibijiet fir-rigward tal-protezzjoni tad-dejta, il-Kummissjoni għandha l-intenzjoni tressaq proposta għal Regolament tal-Parlament Ewropew u l-Kunsill fl-ewwel nofs tal-2011. Dan l-istrument legali orizzontali, li għandu jiġi adottat mill-Kunsill u l-Parlament Ewropew, se joħloq qafas komprensiv tal-protezzjoni tad-dejta, li jipprovdi livell ogħla ta' ċertezza legali speċjalment fid-dawl ta' iktar espansjoni, f'konformità mas-suġġerimenti tal-KEPD[13]. L-iffaċilitar tal-espansjoni flessibbli Il-Kummissjoni eżaminat kif l-IMI tista' tintuża biex ittejjeb l-implimentazzjoni tal-leġiżlazzjoni eżistenti dwar is-Suq Intern. Filwaqt li ħafna direttivi jistgħu ċertament jibbenefikaw minn kooperazzjoni amministrattiva msaħħa, in-nuqqas ta' bażi legali speċifika suffiċjenti għall-iskambju tal-informazzjoni bejn l-Istati Membri fil-leġiżlazzjoni eżistenti huwa ostakolu potenzjali konsiderevoli għall-użu tal-IMI. Il-ftuħ tad-direttivi biex jinkludu biss referenza għall-użu tal-IMI għall-implimentazzjon tagħhom mhuwiex għażla. L-istrument legali orizzontali msemmi hawn fuq għandu jindirizza din il-problema billi joħloq bażi legali ġenerali għall-użu tal-IMI għall-kooperazzjoni amministrattiva biex tiġi implimentata l–leġiżlazzjoni tal-UE dwar is-suq intern. L-aspetti ġenerali kollha għandhom jiġu koperti mill-entità ewlenija tal-istrument legali, filwaqt li d-dettalji li jikkonċernaw l-oqsma legali speċifiċi li għandhom jiddaħħlu jistgħu jiġu stabbiliti fl-annessi. L-iżgurar tar-riżorsi adegwati (a) Il-finanzjament In-nefqa fl-IMI tkopri l-iżvilupp u t-titjib tas-sistema, liċ-Ċentru tad-Dejta tal-Kummissjoni li jospita l-IMI, il-manutenzjoni, is-sistema amministrattiva, l-appoġġ tat-tieni grad, it-taħriġ, il-komunikazzjoni u t-tqajjim tal-kuxjenza (ara t-Taqsima II tad-dokument ta’ ħidma tal-persunal tal-Kummissjoni mehmuż). Il-kost tal-iżvilupp inizjali tal-IMI ġie ffinanzjat mill-programm IDABC (Interoperable Delivery of Pan-European e-Government Services to Public Administrations, Business and Citizens - L-Għoti Interoperabbli ta’ Servizzi pan-Ewropej tal-eGovernment lill-Amministrazzjonijiet Pubbliċi, Negozji u Ċittadini) , sakemm intemm fl-2009. Sa Lulju 2010, il-Kummissjoni refgħet ir-responsabbiltà tal-ispejjeż assoċjati mal-manutenzjoni, l-appoġġ tat-tieni grad, is-sistema amministrattiva, l-ospitalità, it-taħriġ, il-komunikazzjoni u t-tqajjim tal-kuxjenza F'Lulju 2010, il-programm ISA (Soluzzjonijiet ta’ Interoperabbiltà għall-Amministrazzjonijiet Pubbliċi Ewropej) (2010-2015)[14] qabel li jiffinanzja l-IMI, billi jiffinanzja l-operazzjoni u t-titjib tal-applikazzjoni fl-2010. Huwa antiċipat li l-programm ISA se jkompli jipprovdi l-finanzjament għall-IMI sal-2012, madankollu dan huwa soġġett għall-analiżi annwali tal-prijoritajiet kumplessivi tal-programm u l-baġit disponibbli. Il-Kummissjoni baqgħet responsabbli mill-ispejjeż tal-ospitalità, it-taħriġ, il-komunikazzjoni u t-tqajjim tal-kuxjenza. Fid-dawl tal-fatt li l-użu tas-sistema huwa obbligatorju għad-Direttiva dwar is-Servizzi, se jkun meħtieġ li l-aspetti tal-finanzjament jiġu kkjarifikati, f'konformità sħiħa mal-ipprogrammar finanzjarju ta' bħalissa u l-proposta futura għall-qafas finanzjarju multiannwali li jmiss. (b) Ir-riżorsi tal-Kummissjoni Il-Kummissjoni stabbilixxiet tim responsabbli dedikat għall-implimentazzjoni tal-iżvilupp u l-appoġġ tan-netwerk tal-IMI. Is-servizzi pprovduti jinkludu helpdesk għall-Koordinaturi Nazzjonali tal-IMI, il-manutenzjoni tal-bażi tad-dejta tal-IMI li fiha settijiet ta' mistoqsijiet, il-ġestjoni tat-traduzzjoni, id-dispożizzjoni ta' materjal elettroniku għat-taħriġ personali tal-utenti finali tal-IMI, il-ġestjoni tas-sit tal-internet tal-IMI, l-organizzazzjoni tat-taħriġ, l-avvenimenti li permezz tagħhom titqajjem kuxjenza u dawk tan-netwerking, il-produzzjoni tal-materjal promozzjonali, il-kollegament mal-unitajiet responsabbli għall-implimentazzjoni operattiva tal-leġiżlazzjoni u l-ġestjoni tal-aspetti legali u tal-protezzjoni tad-dejta tal-IMI. Barra minn hekk, il-Kummissjoni tipprovdi r-riżorsi umani għall-ospitalità, iż-żamma u l-iżvilupp tal-IMI. Id-dispożizzjoni u l-manutenzjoni ta' sistema ta' infomazzjoni kompletament multilingwi wkoll għandhom implikazzjonijiet ta' riżorsi għas-servizzi tat-traduzzjoni tal-Kummissjoni. (c) Ir-riżorsi nazzjonali Ir-responsabbiltà prinċipali għall-implimentazzjoni u t-tmexxija mingħajr intoppi tal-IMI tinsab f'idejn l-Istati Membri, li jeħtieġu li jinvestu biex jiżguraw li n-netwerk jaħdem b'mod effettiv. L-espansjoni tal-IMI għandha ssir gradwalment biex jiġi evitat li l-amministrazzjonijiet tal-Istati Membri jiġi mgħobbija żżejjed. Fl-ippjanar tal-approċċ għall-espansjoni, għandhom jiġu kkunsidrati l-fatturi li ġejjin: - L-espansjoni għandha ssir b'mod ippjanat sew u wkoll pass pass sabiex l-Istati Membri jkollhom biżżejjed ħin biex jiżguraw li l-passi meħtieġa kollha jiġu identifikati u r-riżorsi meħtieġa jkunu f'posthom biex jinkisbu l-għanijiet; - L-Istati Membri għandhom janalizzaw l-organizzazzjoni nazzjonali tagħhom ta' bħalissa tal-IMI biex jiżguraw li din tilħaq l-għan tagħha f'netwerk usa' tal-IMI bi grupp sostanzjali ta' utenti finali, mimli bi kwalitajiet differenti. - Ir-rwol tal-Koordinatur Nazzjonali tal-IMI (NIMIC) isir iktar vitali hekk kif l-IMI tespandi biex tappoġġa iktar oqsma ta' politika u għandu jidher bħala fundamentali għat-tmexxija mingħajr intoppi tas-suq intern fil-livell nazzjonali. Ir-rispons mill-koordinaturi tal-IMI jissuġġerixxi li r-rwol tan-NIMIC ma jidhirx bħala wieħed kritiku fl-Istati Membri kollha, hekk kif ġew rappurtati problemi bħal dik ta' riżorsi mhux adegwati, rata għolja ta' ċaqliq tal-persunal u appoġġ politiku mhux suffiċjenti meta wieħed iqis ir-rwol u r-responsabbiltajiet tiegħu. L-istrument legali orizzontali deskritt hawn fuq għandu jħares lejn it-tisħiħ tar-rwol tal-Koordinatur Nazzjonali tal-IMI. Is-sempliċità Sa issa, l-esperjenza fl-iżvilupp tal-IMI wriet li dejjem hemm riskju ta' kumplikazzjoni żejda tas-soluzzjonijiet tal-IT offruti waqt it-tentattivi biex jiġu ssodisfati r-rekwiżiti marbuta, kemm reali kemm immaġinarji, tal-partijiet interessati kollha. Dan ma jwassalx neċessarjament għal għodda li tkun faċli għall-użu. Aħjar li wieħed jibda b'applikazzjoni relattivament sempliċi u jadattaha, jekk ikun meħtieġ, ladarba jikseb biżżejjed esperjenza. Barra minn hekk, wieħed mill-punti pożittivi tal-IMI huwa li hija taqsam il-proċess tal-kooperazzjoni f'passi sempliċi, li jistgħu jiġu ġestiti u li huma trasparenti fil-fluss tax-xogħol. L-espansjoni tal-IMI għal oqsma ġodda, iż-żieda ta' funzjonijiet ġodda u l-ħolqien ta' ħolqiet ma' għodod oħrajn ma għandhomx iżidu l-kumplessità għall-utenti. In-navigazzjoni għandha tibqa' sempliċi u intuwittiva. Qabel ma l-proċeduri jiddaħħlu fis-softwer, huma għandhom jiġu eżaminati biex jiżguraw li huma armonizzati kemm jista' jkun. Il-proċess għandu jfittex li jikxef u jelimina l-ostakoli u li fejn huwa possibbli jżid l-effiċjenza biex jevita li jispiċċa b'moduli kkumplikati żżejjed li jkunu jistgħu jintużaw biss għal skop wieħed. Biex il-kooperazzjoni amministrattiva taħdem mingħajr intoppi, huwa meħtieġ li fl-istadju bikri tal-proċess leġiżlattiv jingħelbu l-implikazzjonijiet prattiċi għall-awtoritajiet reġjonali u lokali nazzjonali fl-implimentazzjoni tal-leġiżlazzjoni l-ġdida. Ir-rekwiżiti għall-kooperazzjoni amministrattiva għandhom ikunu ċari u operazzjonali biżżejjed u għandha tiġi analizzata l-ħtieġa għal għodda tal-IT li tappoġġa l-proċess. Dan il-proċess jista' jservi wkoll biex jinqasmu l-lezzjonijiet li joħorġu mill-esperjenza prattika tal-kooperazzjoni amministrattiva u biex jiġu evitati żbalji ripetuti. Il-Kummissjoni se teżamina kif il-"kontrolli ta' kooperazzjoni amministrattiva" sistematiċi jistgħu jiġu inklużi bl-aqwa mod fil-proċeduri interni tagħha. L-involviment tal-partijiet interessati kollha Il-proġett tal-IMI għandu ħafna partijiet interessati u bl-espansjoni potenzjali għal oqsma ġodda, it-tmexxija tiegħu se ssir aktar kumplessa. Huwa essenzjali li l-proġett ikollu struttura ta' governanza trasparenti u effettiva u li l-partijiet interessati kollha jifhmu l-proċeduri u l-fora involuti biex jinħoloq ftehim dwar diversi aspetti tal-proġett. (a) Il-ġestjoni ta' kuljum tas-sistema Mill-perspettiva ta' governanza ta' proġett, il-Kummissjoni hija l-"proprjetarja tas-sistema" tal-IMI, li tibda, tikseb, tiżviluppa, topera, iżżomm u tissorvelja l-baġit tal-IMI, kif ukoll tiżgura li l-ħtiġijiet tal-partijiet interessati jintlaħqu b'mod adegwat. (b) Deċiżjonijiet ta' politika Il-Kumitat ta' Tmexxija tal-IMI jinkludi rappreżentattivi tal-partijiet interessati kollha fil-proġett tal-IMI (il-proprjetarju tas-sistema, il-fornitur tas-sistema, il-Kumitat Konsultattiv dwar is-Suq Intern (IMAC) u l-utenti tal-IMI). Il-Kumitat ta’ Tmexxija huwa responsabbli: - għall-istabbiliment tad-direzzjoni strateġika u l-prijoritajiet għall-proġett, b'kunsiderazzjoni tal-prijoritajiet għat-titjib stabbiliti mill-Grupp ta' Ħidma tal-IMAC tal-IMI; - għall-monitoraġġ u l-kontroll ta' livell għoli; - għar-rappreżentazzjoni tal-interessi tal-utenti finali u għall-iżgurar li l-partijiet interessati kollha huma involuti fil-proċess tal-ippjanar. L-utenti finali tal-IMI huma rrappreżentati fil-Kumitat ta' Tmexxija mill-unitajiet ta' politika tal-Kummissjoni responsabbli għall-oqsma leġiżlattivi individwali appoġġati mill-IMI (bħalissa professjonijiet u servizzi regolati). Il-Kumitat Konsultattiv dwar is-Suq Intern huwa rrappreżentat fil-Kumitat ta' Tmexxija tal-IMI mill-kap tal-Unità tal-Iżvilupp tal-Politika u l-Koordinazzjoni tas-Suq Uniku fid-DĠ MARKT. (c) Pariri u gwida mill-partijiet interessati esperti Il-partijiet interessati tal-Istati Membri huma involuti fil-proġett tal-IMI permezz ta' diversi kumitati konsultattivi u gruppi ta' esperti li jipprovdu pariri u gwida lill-Kummissjoni dwar l-iżvilupp tal-IMI. (1) Ġestjoni teknika ġenerali u sehem politiku Il-Grupp ta' Ħidma tal-IMAC tal-IMI ġie stabbilit bħala sottogrupp tal-Kumitat Konsultattiv dwar is-Suq Intern (IMAC) biex jagħti parir lill-Kummissjoni dwar kwistjonijiet orizzontali relatati mal-iżvilupp tal-IMI. Minħabba li l-IMI ġiet imfassla bħala sistema ġenerika u li tista' tintuża mill-ġdid hekk kif jista' jkollha fiha diversi oqsma ta' politika, huwa importanti li tinżamm perspettiva orizzontali meta jiġu kkunsidrati l-iżvilupp futur u l-espansjoni tan-netwerk. Huwa daqstant importanti li l-IMI żżomm struttura ta' koordinazzjoni soda. Il-Grupp ta' Ħidma tal-IMAC tal-IMI jissodisfa dan ir-rwol, u jirrappreżenta lill-utenti nazzjonali tal-IMI fl-oqsma ta' politika. B'mod ġenerali, il-Koordinaturi Nazzjonali kollha tal-IMI huma rrappreżentati f'dan il-grupp ta' ħidma u jaġixxu f'isem l-utenti kollha tal-IMI fl-Istati Membri tagħhom. Ir-responsabbiltajiet tal-grupp jinkludu: - li jaqbel fuq proċeduri simplifikati għall-kooperazzjoni amministrattiva li jiffurmaw il-bażi tal-iżvilupp tas-softwer tal-IMI; - li jimmonitorja l-progress, jirrapporta dwar l-impenn tal-partijiet interessati u r-riżultati miksuba; - li jipprovdi rispons mill-komunità tal-utenti flimkien mat-talbiet biex tittejjeb l-applikazzjoni tal-IMI; - li jagħmel prijorità fuq it-talbiet biex jittejjeb is-softwer tal-IMI. (2) Sehem speċifiku tas-settur Bħalissa, tliet gruppi ta' esperti ta' setturi speċifiċi kienu involuti fi kwistjonijiet legali relatati mal-użu tal-IMI fil-qasam tagħhom, biex jiddefinixxu l-kontenut tal-iskambju tal-informazzjoni u l-awtoritajiet kompetenti li se jkunu involuti fih. Dawn il-gruppi huma l-kumitat tal-koordinaturi tal-Kwalifiki Professjonali, il-grupp ta' esperti dwar l-implimentazzjoni tad-Direttiva dwar is-Servizzi u s-sottogrupp tal-Kumitat ta’ Esperti dwar l-Istazzjonar tal-Ħaddiema li ġie stabbilit biex jeżamina l-għażliet possibbli għal sistema speċifika ta' skambju tal-informazzjoni li ssaħħaħ u ttejjeb il-kooperazzjoni amministrattiva skont id-Direttiva dwar l-Istazzjonar tal-Ħaddiema. (d) L-iżvilupp tal-istruttura tal-governanza S'issa, l-istruttura kif deskritta laħqet sewwa l-iskop tal-IMI u tidher li hija flessibbli biżżejjed biex tippermetti iktar espansjoni. Hekk kif l-IMI qed titwessa' biex tinkludi iktar oqsma ta' politika, ir-rappreżentattivi ta' dawn il-gruppi tal-utenti se jiġu mistiedna biex jingħaqdu mal-Kumitat ta' Tmexxija tal-IMI. Kumitati konsultattivi u gruppi ta' esperti ġodda li jirrappreżentaw dawn l-oqsma ta' politika se jkunu involuti wkoll fil-proġett u s-sehem tagħhom se jkun ta' kontribut fix-xogħol li jsir mill-Grupp ta' Ħidma tal-IMAC tal-IMI. Hekk kif l-IMI tikber u l-għadd ta' utenti finali jiżdied, isir iktar importanti li jiġi żgurat li l-utenti finali proprji tal-IMI jkollhom l-opportunità li jipprovdu r-rispons u l-kontribut tagħhom fir-rigward tal-faċilità tal-użu u ta' iktar żvilupp tas-sistema. Minbarra li tikseb rispons indirett tal-utenti permezz tal-Koordinaturi Nazzjonali tal-IMI, il-Kummissjoni tuża diversi metodi biex tkun involuta direttament mal-utenti tal-IMI. Bħalissa, dawn jinkludu stħarriġ, sessjonijiet ta' taħriġ, konferenzi u fora ta' netwerking. It-telekonferenzi u l-"webinars" ukoll jistgħu jkunu ta' użu biex jiżdied l-involviment tal-utent finali fl-iżvilupp kontinwu tal-IMI. L-iżgurar ta' livell għoli ta' prestazzjoni tas-sistema u sigurtà (a) Il-prestazzjoni Hekk kif in-numru ta' utenti u l-volum tad-dejta fl-IMI qed jikbru, huwa ferm importanti li jiġi żgurat li l-prestazzjoni tas-sistema (eż. il-ħinijiet ta' reazzjoni) tibqa' sodisfaċenti. L-IMI tfasslet biex tkun sistema ta' skala li jkollha sa 100 000 utent potenzjali fil-maturità tagħha, madankollu qed jittieħdu l-prekawzjonijiet li ġejjin biex jittaffa r-riskju potenzjali ta' impatt negattiv fuq il-prestazzjoni: - L-IMI tinsab fuq server għaliha biss fiċ-Ċentru tad-Dejta tal-Kummissjoni; - Il-prestazzjoni tal-IMI tiġi mmonitorjata fuq bażi regolari u t-testijiet tal-prestazzjoni tat-tagħbija jsiru qabel ma tiġi introdotta funzjonalità ġdida tas-sistema; - Fl-2011 se ssir verifika teknika tal-IMI. Il-verifika teknika se tindirizza l-kapaċità teknika tas-sistema biex tappoġġa l-għadd ta' awtoritajiet u utenti kompetenti (u volumi konsegwenti tad-dejta) ippjanati għall-maturità sħiħa tas-sistema f'livell aċċettabbli ta' prestazzjoni u kredibbiltà. (b) Is-sigurtà Is-sigurtà hija aspett ewlieni tad-disinn, il-manutenzjoni u l-operazzjoni ta' kuljum tas-sistema tal-IMI. L-IMI żżomm u tipproċessa dejta personali u dejta oħra li ma tkunx maħsuba għad-disponibbiltà pubblika. Pjan ta' Sigurtà komprensiv għall-IMI, imfassal skont l-istandards Ewropej u internazzjonali tas-sigurtà, jiddefinixxi r-rekwiżiti tas-sigurtà għas-sistema u l-mod kif għandhom jintlaħqu. Dan il-pjan se jiġi analizzat kull sena biex ikun żgurat li jinżammu l-livelli tas-sigurtà hekk kif tespandi l-IMI. KONKLUżJONIJIET / IL-PASSI LI JMISS Il-kontroll tal-kooperazzjoni amministrattiva Jeħtieġ approċċ iktar sistematiku għal governanza aħjar tas-Suq Intern permezz ta' kooperazzjoni amministrattiva mtejba. Għal dan l-iskop, il-prattiċitajiet tal-implimentazzjoni tal-leġiżlazzjoni l-ġdida mill-awtoritajiet nazzjonali, reġjonali u lokali jeħtieġu li jiġu kkunsidrati fi stadju bikri biżżejjed fil-proċess leġiżlattiv. Ir-rekwiżiti għall-kooperazzjoni amministrattiva għandhom ikunu ċari u prattiċi u l-ħtieġa għal għodda tal-IT li tappoġġa l-proċess għandha tiġi kkunsidrata sa mill-bidu. Jekk tkun meħtieġa għodda tal-IT għandha tingħata preferenza lill-użu jew l-adattament ta' għodda eżistenti, bħall-IMI, jekk din tkun xierqa, jew lil waħda mis-sistemi eżistenti ta' kooperazzjoni amministrattiva (għal iktar informazzjoni ara t-Taqsima V tad-dokument ta' ħidma tal-persunal tal-Kummissjoni mehmuż) minflok ma tiżviluppa għodda ġdida ta' skop wieħed mill-bidu. Il-Kummissjoni se teżamina liema hu l-aħjar mod li bih jiddaħħal kontroll sistematiku ta' kooperazzjoni amministrattiva fil-proċeduri interni tagħha sa Diċembru 2011. Proposta għal strument leġiżlattiv għall-IMI Kif imsemmi fil-Komunikazzjoni tal-Kummissjoni "Lejn Att dwar is-Suq Uniku" tas-27 ta' Ottubru 2010, hija meħtieġa bażi legali ġenerali li tipprovdi qafas komprensiv tal-protezzjoni tad-dejta li jsaħħaħ ir-regoli u l-proċeduri speċifiċi rigward l-ipproċessar tad-dejta personali fl-IMI, tipprovdi qafas għal espansjoni flessibbli u trasparenti għall-IMI għal oqsma legali oħrajn u ssaħħaħ ir-rwol tal-koordinatur nazzjonali tal-IMI. Il-Kummissjoni se tressaq proposta għal Regolament tal-Parlament Ewropew u tal-Kunsill biex tinħoloq bażi legali għall-IMI matul l-ewwel semestru tal-2011. Ambitu u skeda ta' żmien għall-espansjoni pjanata Bl-istess mod, il-Kummissjoni se tkompli tesplora, flimkien mal-Istati Membri, liema oqsma ta' politika oħra jistgħu jibbenefikaw mill-IMI (inkluż dwak li jaqgħu taħt il-leġiżlazzjoni eżistenti) u liema funzjonijiet addizzjonali se jkunu hemm bżonn jiġu żviluppati. L-għan se jkun li tistabbilixxi lista ta' oqsma ta' politika li għalihom l-IMI hija s-soluzzjoni teknika xierqa. Meta jasal iż-żmien, din għandha tinkludi wkoll għażla biex jiġu esplorati sinerġiji u eliminazzjonijiet possibbli bejn għodod tal-IT eżistenti implimentati fil-livell tal-UE għall-kooperazzjoni amministrattiva inġenerali. L-Istati Membri u l-Kummissjoni se jistabbilixxu skeda ta' żmien u pjan direzzjonali għal iktar żvilupp permezz tal-istruttura eżistenti ta' governanza, imsejsa fuq il-kriterji tal-espansjoni kif stabbiliti f'din il-Komunikazzjoni u l-prijoritajiet li jridu jiġu determinati fl-Att dwar is-Suq Uniku. Se jiġi inkluż rapport ta' progress fir-rapport annwali tal-IMI fi Frar 2012. Iktar żviluppi tal-IT Iktar żviluppi tal-IT se jkunu msejsa fuq il-perspettivi għall-espansjoni u se jiffukaw fuq il-funzjonijiet tal-iżviluppi li jistgħu jkunu ta' użu għal firxa wiesgħa ta' gruppi tal-utenti . Meta possibbli, l-għodod eżistenti tal-IT se jintużaw mill-ġdid biex titwessa' l-funzjonalità tal-IMI. Il-pjanijiet annwali tal-iżvilupp tas-softwer, li se jiġu diskussi u jsir qbil dwarhom mill-Kumitat ta' Tmexxija tal-IMI, se jkunu msejsa fuq strateġija fit-tul dwar l-iżvilupp ta' sett ta’ għodda ta' kooperazzjoni amministrattiva (għal iktar informazzjoni ara t-Taqsima III tad-dokument ta’ ħidma tal-persunal tal-Kummissjoni mehmuż). Il-Kummissjoni se twettaq analiżi teknika ddettaljata biex tiddetermina l-iktar arkitettura xierqa, inkluż l-elementi kollha tas-sett ġeneriku ta’ għodda ta' kooperazzjoni amministrattiva. F'Diċembru 2011 se jiġi ppubblikat rapport. [1] Komunikazzjoni tal-Kummissjoni – Lejn Att dwar is-Suq Uniku għal ekonomija soċjali tas-suq kompetittiva ħafna – 50 proposta biex intejbu x-xogħol, in-negozju u l-iskambji tagħna ma' xulxin. COM(2010)608, 27.10.2010. [2] Fil-laqgħa tal-Kumitat Konsultattiv dwar is-Suq Intern (IMAC) tad-Diretturi Ġenerali tal-Istati Membri fit-18 ta' Novembru 2003, ġiet adottata l-konklużjoni operazzjonali li ġejja: "Il-President innota li ġie maqbul li kien hemm ħtieġa li tiġi żviluppata sistema ta' informazzjoni li ttejjeb l-iskambju u l-ġestjoni tal-informazzjoni tas-suq intern, ladarba din is-sistema hija meħtieġa biex tappoġġa l-kooperazzjoni mtejba li se tkun meħtieġa f'Suq Uniku mkabbar" . [3] (ara r-Rapport Annwali tal-IMI fuq is-sit elettroniku http://ec.europa.eu/imi-net) [4] Wara s-sentenza tal-Qorti Ġenerali tal-Unjoni Ewropea bin-numru tal-każ T-19/07 fis-16 ta' Diċembru 2010, l-użu tal-ECMT ġie sospiż. [5] COM (2011)11 tat-12 ta' Jannar 2011 [6] Intrapriżi ta' Investiment Kollettiv f'Titoli Trasferibbli [7] Dan il-mezz ta' interazzjoni se jevita duplikazzjoni tal-portali eżistenti tal-gvern elettroniku bħall-PSCs (il-Punti ta' Kuntatt Uniku skont id-Direttiva tas-Servizzi ), u l-proġetti tal-gvern elettroniku bħal SPOCS (il-Proċeduri Sempliċi Onlajn għas-Servizzi Transkonfinali), PEPPOL (l-Akkwist Pubbliku Pan-Ewropew Onlajn), u minflok ifittex li juża mill-ġdid għodod eżistenti u jistabbilixxi sinerġiji fejn ikun possibbli. [8] Is-CIRCABC ("Ċentru ta’ Riżorsi ta' Informazzjoni u Komunikazzjoni għall-Amministraturi, Negozji u Ċittadini") jintuża biex joħloq spazju kollaborattiv ta' xogħol fejn il-komunitajiet tal-utenti jistgħu jaħdmu flimkien fuq l-internet u jaqsmu l-informazzjoni u r-riżorsi. [9] Interoperabbiltà tar-Reġistri Kummerċjali Madwar l-Ewropa [10] eCERTIS hija sistema ta' informazzjoni tal-Kummissjoni Ewropea li tgħin lill-utenti jidentifikaw iċ-ċertifikati u l-attestazzjonijiet differenti li ta' spiss jintalbu fil-proċeduri tal-akkwist fiż-ŻEE. [11] L-IPM (Tfassil ta’ Politika Interattiva ) jippermetti kemm lill-amministrazzjonijiet tal-Istati Membri kif ukoll lill-istituzzjonijiet tal-UE jifhmu aħjar il-ħtiġijiet taċ-ċittadini u tal-intrapriżi. Din is-sistema tpoġġiet fis-seħħ biex tiffaċilita l-proċess ta' konsultazzjoni tal-partijiet interessati permezz tal-użu ta' kwestjonarji onlajn li jistgħu jintużaw faċilment u huma diretti. Dan kollu jagħmilha iktar faċli għal dawk li jwieġbu biex jipparteċipaw u għal dawk li jfasslu l-politika biex janalizzaw ir-riżultati. [12] Id-Deċiżjoni tal-Kummissjoni Ewropea tat-12 ta' Diċembru 2007 dwar l-implimentazzjoni tas-Sistema ta’ Tagħrif tas-Suq Intern (IMI) fir-rigward tal-protezzjoni tad-dejta personali. Id-Deċiżjoni Nru 2008/49/KE, ĠU L 13, 16.01.2008, p. 18. Rakkomandazzjoni tal-Kummissjoni dwar linji gwida għall-protezzjoni tad-dejta għas-Sistema ta’ Informazzjoni tas-Suq Intern (IMI), Rakkomandazzjoni Nru°C (2009) 2041, 26.3.2009. Id-Deċiżjoni tal-Kummissjoni Ewropea tat-2 ta' Ottubru 2009 li tistipula l-arranġamenti prattiċi għall-iskambju ta' informazzjoni b'mezzi elettroniċi bejn l-Istati Membri taħt il-Kapitolu VI tad-Direttiva 2006/123/KE tal-Parlament Ewropew u tal-Kunsill dwar is-servizzi fis-suq intern, Deċiżjoni Nru°C(2009) 7493 (ĠU L 263, 7.10.2009, p. 32) [13] L-iktar reċenti f'ittra tas-27 ta' Lulju 2010 bi tweġiba għar-rapport tal-Kummissjoni dwar is-sitwazzjoni tal-protezzjoni tad-dejta fis-sistema tal-IMI (COM(2010)170) (ara t-taqsima tal-protezzjoni tad-dejta fuq is-sit tal-internet http://ec.europa.eu/imi-net għaż-żewġ testi) [14] Id-Deċiżjoni Nru 922/2009/KE, ĠU L 260; 3.10.2009, p. 20.